Առաջին փոխվարչապետ Արարատ Միրզոյանի եւ հայկական պատվիրակության գործուղումն ԱՄՆ, դրա օրակարգն ու գրանցած արդյունքները մի քանի օր է՝ քննարկման թեմա են դարձել վիրտուալ տիրույթում։ Հեղափոխականներին «չտեսության» մեջ մեղադրելուց բացի՝ այդ քննարկումների ժամանակ ռացիոնալ հարցադրումներ են առաջ քաշվում՝ արժե՞ր հարկատուներիս գումարները վատնել անպիսի գործուղման վրա, որը չի ունեցել կոնկրետ քաղաքական օրակարգ, չի արձանագրել բարձր մակարդակի հանդիպումներ ԱՄՆ բարձրաստիճան, ազդեցիկ պաշտոնյաների հետ: «..․Նա չանցկացրեց բարձր մակարդակի ոչ մի լուրջ հանդիպում: Մայք Պոմպեոյի մակարդակի բարձր նշաձողը, ում հետ ավելի վաղ հանդիպել էր նախագահ Արմեն Սարգսյանը, նա իջեցրեց մինչեւ արտաքին քաղաքականության համար պատասխանատվություն չկրող Ստորին պալատի միջին օղակի կոնգրեսականների մակարդակ: Խոսելու բան չկա՞ր Մայք Փենսի հետ: Ուրեմն ինչո՞ւ են հարկատուների փողերը վատնել պետականության տեսակետից անօգուտ այցի համար: ...Առավելագույնը, ինչի նա (Միրզոյանը՝ խմբ.) հասել է, Հայաստանի պետական ընկալման նվազեցումն էր, ինչից անպայման հերթական անգամ կօգտվի Ադրբեջանը: Նրանց ԱԳ նախարար Մամեդյարովն արդեն հանդիպումներ է անցկացրել պետքարտուղար Պոմպեոյի, պաշտպանության նախարար Մեթիսի ու նախագահի խորհրդական Ֆիոնա Հիլի հետ: Սեպտեմբերին սպասվում են Ադրբեջանի պաշտպանության նախարար Զաքիր Հասանովի ու նախագահ Ալիեւի աշխատանքային այցերն ԱՄՆ»,- անդրադառնալով Միրզոյանի այցին՝ ֆեյսբուքյան իր էջում մասնավորապես գրել էր The Armenian Interest գիտավերլուծական կենտրոնի հիմնադիր-ղեկավար, ամերիկագետ Արեգ Գալստյանը՝ միաժամանակ հավելելով, թե Նահանգներում ոչ ոք այդպես էլ չի հասկացել ո՛չ այցի էությունը, ո՛չ էլ օրակարգի բովանդակությունը: